KBANK เฉือนกันแค่ปลายจมูก
หักปากกาเซียนวิเคราะห์หุ้นเป็นทิวแถว หน้าม้านยับเยิน ..ไม่รู้จะโทษใครก็โทษ ก.ล.ต.ไปก่อน...ข้อหา ปิดช่องให้ทำให้การพบปะกับผู้บริหารชนิด ตัดตอน...จึงต้องใช้จินตนาการมากกว่าธรรมดา
20 ม.ค. 2560

แฉทุกวัน ทันเกมหุ้น
 
หักปากกาเซียนวิเคราะห์หุ้นเป็นทิวแถว หน้าม้านยับเยิน ..ไม่รู้จะโทษใครก็โทษ ก.ล.ต.ไปก่อน…ข้อหา ปิดช่องให้ทำให้การพบปะกับผู้บริหารชนิด ตัดตอน…จึงต้องใช้จินตนาการมากกว่าธรรมดา
บังเอิญจินตนาการแบบเก่าๆ ใช้การไม่ได้…แค่นั้นเอง
เกริ่นมานี้ หมายถึงกรณีงบการเงินของธนาคารกสิกรไทย จำกัด (มหาชน) หรือ KBANK ที่ออกมาล่าสุด สวยทั้งไตรมาสสี่ และงบปีกันเลยทีเดียว
แม้อาจจะมีกำไรสุทธิไม่เป็นอันดับหนึ่งในกลุ่มธนาคารพาณิชย์ แต่สถิติใหม่ที่เป็นธนาคารทำกำไรสุทธิสูงสุดเป็นสถิติ เกิน 4 หมื่นล้านบาท แถมยังเอาชนะคำปรามาสนักวิเคราะห์ที่ว่ากำไรจะถดถอยลง เพราะท้ายสุดก็มีกำไรเพิ่มขึ้น
แม้จะมีกำไรสุทธิเพิ่มขึ้นจากปีก่อนเพียงแค่ 1.77% หรือเพิ่มขึ้น 700 ล้านบาท …ก็ถือว่า ดีเกินคาด
 นายปรีดี ดาวฉาย กรรมการผู้จัดการ KBANK นำทีมประกาศงบการเงินปี 2559 ของธนาคารและบริษัทย่อยอย่างโล่งอกโล่งใจว่า มีกำไรสุทธิจำนวน 40,174 ล้านบาท เพิ่มขึ้นจากปีก่อน 1.77% หรือเพิ่มขึ้น 700 ล้านบาท 
กำไรหลักที่เพิ่มขึ้น มาจากการเพิ่มขึ้นของรายได้ดอกเบี้ยสุทธิจำนวน 4,666 ล้านบาท หรือ 5.49% โดยอัตราผลตอบแทนสินทรัพย์ที่ก่อให้เกิดรายได้สุทธิ (NIM) อยู่ที่ระดับ 3.52% 
ขณะที่รายได้จากส่วนอื่นๆ เช่น รายได้ที่มิใช่ดอกเบี้ย (ค่าธรรมเนียมและบริการสุทธิ) เพิ่มขึ้นจำนวน 1,222 ล้านบาท หรือ 1.96% และรายได้จากการขายผลิตภัณฑ์ตลาดทุนที่เพิ่มขึ้น แต่ในด้านกลับ รายได้สุทธิจากการรับประกันภัยลดลง
ทางด้านการควบคุมต้นทุน การที่ค่าใช้จ่ายจากการดำเนินงานอื่นๆ ลดลงจำนวน 2,802 ล้านบาท หรือ 4.20% ส่งผลให้อัตราส่วนค่าใช้จ่ายจากการดำเนินงานอื่น ๆ ต่อรายได้จากการดำเนินงานสุทธิ (Cost to income ratio) อยู่ที่ระดับ 41.63% …ถือว่าดีขึ้นมาก
ที่สำคัญ ธนาคารมีการตั้งสำรองค่าเผื่อหนี้สงสัยจะสูญเพิ่มขึ้นเพื่อเตรียมความพร้อมสำหรับความไม่แน่นอนในเรื่องของภาวะเศรษฐกิจที่ยังคงชะลอตัว ก็ถ่วงรั้งความสามารถทำกำไรให้ถดถอยลงไปบางส่วน
อัตราส่วนค่าเผื่อหนี้สงสัยจะสูญ (Coverage ratio) ที่ระดับ 130.92%เกิดจากความพยายามควบคุมเงินให้สินเชื่อด้อยคุณภาพต่อเงินให้สินเชื่อ (%NPL gross) ที่ดูแย่ลงอยู่ที่ระดับ 3.32% ขณะที่สิ้นปี 2558 อยู่ที่ระดับ 2.70%จากคุณภาพหนี้ที่ยังไม่ดีขึ้นอย่างมีนัยสำคัญ และอาจลากยาวไปจนถึงกลางปี 60 
ผลการดำเนินงานตลอดทั้งปี 2559 ปฏิเสธไม่ได้ว่า ได้รับการสนับสนุนอย่างดียิ่งจากงบการเงินในไตรมาส 4  เมื่อ KBANK และบริษัทย่อยมีกำไรสุทธิโดดเด่นเกินคาด 10,244 ล้านบาท เพิ่มขึ้นจากไตรมาสเดียวกันของปีก่อนจำนวน 4,767 ล้านบาท หรือ 87.06%
ข้อเท็จจริงที่ไม่ได้แต่งแต้ม เห็นชัดว่า ไตรมาส 4 ของ KBANK จะตรงกันข้ามกับคำชี้แนะนักวิเคราะห์ที่ส่วนใหญ่แนะให้ “ถือ” เพราะอัพไซด์จำกัดโดยมีเป้าหมายราคา 183-192 บาท เพราะมุมมองว่ากำไรไตรมาส4 จะถดถอยลงจากไตรมาสที่ผ่านมา แม้จะดีกว่าระยะเดียวกันปีก่อน จากรายได้ดอกเบี้ยสุทธิ และรายได้ค่าธรรมเนียมค่อนข้างทรงตัว แต่ค่าใช้จ่ายในการดำเนินงานสูงขึ้น ซึ่งเป็นปัจจัยกดดันกำไร แถมยังอาจจะต้องตั้งสำรองหนี้ปี 2560 ยังสูงขึ้นอีก เพราะตัวเลข NPL ที่มีโอกาสปรับตัวขึ้นต่อเนื่องได้จากสินเชื่อ SME ซึ่ง KBANK มีสัดส่วนสินเชื่อสูงที่สุด
ดูจากภาพรวมแล้วถือว่า ปี 2559 KBANKผ่านมรสุมไปได้สวยงาม ในโค้งสุดท้ายพอดี ไม่ถึงกับขี้ริ้วขี้เหร่อะไร…สมควรแก่การคารวะในฝีมือที่ฝ่าฟันวิบาก แม้จะทำได้ต่ำกว่าจีดีพี ของประเทศ…ทั้งที่ตามปกติ ควรจะดีกว่าจีดีพี +2%
 มุมมองของนักวิเคราะห์หุ้นในปี 2560 นี้ที่ยังติดท่าทีเชิงลบจากความกังวลเรื่อง NPL ถือเป็นความท้าทาย เพราะผู้บริหารของKBANK เพิ่งจะแถลงแผนธุรกิจปี 2560 อย่างมั่นใจเต็มที่
 ในแผนปี 2560 ระบุว่า ผลประกอบการใกล้เคียงปี 2559 นี้โดยตั้งเป้าสินเชื่อขยายตัว 4-6% ภายใต้คาดการณ์อัตราการขยายตัวทางเศรษฐกิจไทยในปีนี้ จะขยายตัว 3.3% ขณะที่ตั้งเป้าควบคุมหนี้ NPL ให้มีสัดส่วนไม่เกิน 3.3-3.4% ของสินเชื่อรวม (ซึ่งมากกว่าปี 2559)
ความเชื่อของผู้บริหาร และนักวิเคราะห์ ที่ต่างกันคนละขั้ว….คงจะต้องพิสูจน์กันด้วยข้อเท็จจริงในอนาคต…ใครจะออกหมู่หรือจ่า คงได้รู้กัน …เพราะหวังจะพึ่งพา ก.ล.ต. ก็คงยากเย็น หรือเป็นไปไม่ได้
เพราะว่า ก.ล.ต.ไม่ได้ตั้งขึ้นมามีไว้ให้ใครพึ่งพา แต่ตั้งมาสร้างกติกาพิลึก ให้คนอื่นสยบยอม
“อิ อิ อิ”